
	1. Nolikumā – attiecībā uz prasībām pretendentiem, pie prasībām ir norāde “Prasība attiecas uz abām iepirkuma daļām vienādi”. Vai pareizi saprotam, ka gadījumā, ja pretendents iesniedz piedāvājumu abās daļās, tad pretendentam izvirzītā prasība summējas (t.i. piemēram, nolikuma 3.4.3.punktā minētam apgrozījumam ir jābūt divas reizes lielākam nekā norādīts šajā punktā)? 
	Ja pretendents piedāvājumu iesniedz abās iepirkuma daļās, 3.4.un 3.5. punktos doto prasību kritēriji nesummējas.

	2.Iepirkuma tehniskajā specifikācijā pasūtītājs ir izvirzījis vairākas prasības attiecībā uz pakalpojuma sniegšanu, kas ievērojami var sadārdzināt pakalpojuma sniegšanu:

2.1. Tehniskā specifikācija paredz, ka pakalpojuma sniegšanā jāizmanto arī 0,06 m3 konteineri. Kaut gan šādus konteinerus varam piedāvāt, tomēr šo konteineru izmantošana pakalpojuma sniegšanā ievērojami var sadārdzināt pakalpojuma sniegšanu. Tie klienti ar atkritumu konteineriem ar tilpumu 0,12 m3, kas līdz šim izmantoja atkritumu izvešanu 2 reizes mēnesī vai 1 reizi mēnesī, iespējams, izvēlēsies izmantot 0,06 m3 konteinerus, bet pieprasot biežāku atkritumu izvešanu. Tādejādi palielināsies pakalpojuma sniegšanai nepieciešamo nobraucamo kilometru skaits, kā arī pakalpojuma sniegšanai nepieciešamās darbaspēka izmaksas. Ņemot vērā, ka nav zināms, cik šādi klienti būs, tad pretendentam ierēķinot visus riskus pakalpojuma cenā, faktiski ir būtiski jāpalielina transporta un darbaspēka izmaksas, kas pēc ieinteresētā piegādātāja aprēķiniem par aptuveni 10-15 % varētu palielināt piedāvājamo cenu, ja šādi konteineri nebūtu jāpiedāvā.  Šāda tilpuma - 0,06 m3, konteineri ir reti izplatīti, un tie būs arī jāiegādājas no jauna, kas vēl varētu sadārdzināt pakalpojuma cena.

	Komisija skaidro, ka atkritumu radītājiem/ valdītājiem jānodrošina taisnīgs un saprotams pakalpojums, ievērojot higiēnas normas un motivējot samazināt atkritumu daudzumu. Atkritumu apsaimniekošanas maksas iekasēšana par regulāri nepiepildītu atkritumu konteineru (izvešanas biežumu nav iespējams samazināt higiēnas apstākļu dēļ, īpaši bioloģisko atkritumu ), neveicina atkritumu dalītu vākšanu un to apjoma samazināšanu, kā arī principa ‘piesārņotājs maksā’ ievērošanu. 
Komisija nepiekrīt Pretendenta komentāram par ievērojama pakalpojuma sadārdzināšanos.
Atkritumu konteineru tilpums jāizvērtē gan pēc iedzīvotāju skaita īpašumā, gan atkritumu veida un izvešanas biežuma, gan pēc situācijas vai iepriekš ir bijuši konteineri vai somas atkritumu dalītai vākšanai (iepakojums, bioloģiskie atkritumi). Tā kā Pretendents ir pašreizējais atkritumu apsaimniekotājs, tad Pretendentam ir pieejama arī informācija vai klientiem konteineri ir pilni, vai veidojas papildus atkritumi, kas arī ir parametri, pēc kuriem var noteikt plānojamo konteinera tilpumu. 
Pretendents var rosināt palielināt klienta konteinera tilpumu, ja tiks fiksēti pārbirumi.

	2.2.Tehniskās specifikācijas 5.4.punktā ir noteikts, ka apsaimniekotājam jānodrošina konteineru mazgāšanas, dezinfekcijas pakalpojums ne tikai nomainot konteineru, kā tas tika darīts līdz šim, bet arī to darot uz vietas, pie tam šis mazgāšanas, dezinfekcijas pakalpojums veicams uzreiz pēc atkritumu izbēršanas specializētajā atkritumu apsaimniekošanas transportlīdzeklī, tīro konteineru marķējot ar informatīvu uzlīmi. Pie tam pakalpojums jānodrošina visiem klientiem, nevis tikai tiem, kas to piesaka. Minēto darbību veikšana, rada papildus izmaksas pakalpojumu sniegšanā, kas saistītas ar papildus transporta izmaksām, darba spēka izmaksām, kā arī izmaksām, kas rodas ar nepieciešamo uzlīmju izgatavošanu. Minēto izmaksu palielinājums palielinātu arī piedāvājamo pakalpojumu cenu, kas pēc ieinteresētā piegādātāja aprēķiniem par aptuveni 3-5% varētu palielināt piedāvājamo cenu, ja šādi būtu jāorganizē pakalpojuma sniegšana.
	Komisija skaidro, ka Tehniskās specifikācijas 5.4.punktā ir noteikts, ka pakalpojumu nodrošina ar normatīvo aktu prasībām atbilstoši aprīkotu, specializētu transportlīdzekli klienta adresē vai mainot konteinerus. Pretendents var izvēlēties kādu mazgāšanas, dezinfekcijas metodi un tehniskos, un administratīvos risinājumus izvēlēsies, un Piedāvājumā sniegt to aprakstu.
Klients var rakstiski atteikt pakalpojumu, ja konteiners ir tīrs. Prasība, ka konteineru mazgāšanas, dezinfekcijas pakalpojums veicams uzreiz pēc konteinera tukšošanas noteikta lai pakalpojums būtu maksimāli ērts klientam (nav nepieciešama papildus konteinera izstumšana ārpus izvešanas grafika, nav nepieciešamība vākt atkritumus ārpus konteinera lai nodrošinātu tukšu konteineru pakalpojuma sniedzēja noteiktajā dienā u.c.).
Arī pašreiz maksā par atkritumu apsaimniekošanu ir ietverta konteinera mazgāšana, dezinfekcija visiem Mārupes un Mārupes pagasta klientiem ne retāk kā 1(vienu) reizi gadā, Babītes un Salas pagastu klientiem vismaz 2 (divas) reizes gadā. Tā kā pašreizējā sistēma, kad klientam pašam ir jāpiesaka mazgāšana un dezinfekcija, ir neērta, tad klienti nepiesaka šo pakalpojumu, līdz ar to Apsaimniekotājs, iespējams, ir guvis papildus peļņu par klienta neizmantoto pakalpojumu, kas tika ietverts atkritumu apsaimniekošanas maksā.  
Komisija nepiekrīt Pretendenta komentāram par ievērojama pakalpojuma sadārdzināšanos, t.sk. uzlīmju izgatavošanu.

Tehniskās specifikācijas 5.4. punktā teikumā “Klients var rakstiski atteikt pakalpojumu, ja nav konteiners ir tīrs” ir tehniska rakstura kļūda. Komisija skaidro, ka pareizi jābūt:   “Klients var rakstiski atteikt pakalpojumu, ja konteiners ir tīrs”.



	2.3.Tehniskās specifikācijas 8.3.punktā ir noteikts, ka apsaimniekotājam jānodrošina pakalpojuma saņemšanu slēgtu atkritumu konteineru novietņu vai teritoriju īpašniekiem bez papildus maksājumiem, ja klients nodod atkritumu apsaimniekotājam vārtu atslēgu (neatkarīgi no tās veida-mehāniskā atslēga, čips, kods u.c.) un specializētais atkritumu savākšanas transports var piekļūt konteineriem. Atkritumu apsaimniekotāja pienākums, pēc atkritumu konteineru iztukšošanas, ir tos nolikt vietā un novietni vai teritoriju aizslēgt.

Šāda slēdzamas konteineru novietnes vai teritorijas ir tikai specifiskiem klientiem, kas to izveidojuši savu ērtību dēļ un to, ka pašvaldība nespēj nodrošināt, ka citi atkritumu radītāji savus atkritumus neizmet viņu atkritumu konteineros. Kaut gan šādu klientu skaits pašlaik ir neliels, tomēr šāda pakalpojumu sniegšana rada papildu izmaksas saistībā ar to, ka tiek patērēts liels laiks pakalpojuma sniegšanai, atsevišķos gadījumos pat papildus 15 minūtes, par kurām ir jāmaksā darbiniekiem, kā arī tehnikai rodas papildu degvielas patēriņš. Papildus tam izmaksas rodas arī saistībā ar atslēgu/kodu uzglabāšanu un nodošanu transportlīdzekļu vadītājiem. Līdz ar to būtu godīgi, ka šīs izmaksas sedz konkrētie atkritumu radītāji, maksājot papildu maksu, nevis šīs izmaksas, iekļaujot kopējā pakalpojuma sniegšanas maksās. Iekļaujot šīs izmaksas, kopējā pakalpojuma sniegšanas cenā, pēc ieinteresētā piegādātāja aprēķiniem, būs jāpiedāvā cena vismaz par aptuveni 3-5 % lielāku, nekā, ja šīs izmaksas segtu konkrētie atkritumu radītāji.

 	Arī citas prasības, piemēram, attiecībā uz klientu portālu, datu nodošanu pašvaldībai, rēķinu dalīšanu starp rindu māju (līdz sešām sekcijām) kopīpašniekiem sadārdzinās pakalpojuma sniegšanu.

Kaut gan minētās prasības var nodrošināt pretendenti, tomēr vai pašvaldība ir izvērtējusi minēto prasību finansiālo ietekmi uz pakalpojuma cenu? Ja šāds izvērtējums nav veikts, tad iespējams pēc piedāvājumu atvēršanas, redzot piedāvātās cenas, pašvaldība uzskatīs, ka tās ir pārāk dārgas un tāpēc iepirkums būtu jāpārtrauc. Līdz ar to aicinām veikt šādu izvērtējumu, un izvērtēt nepieciešamību atgriezties pie pašreizējiem pakalpojuma sniegšanas nosacījumiem, vai arī sniedziet apliecinājumu, ka iepirkums netiks pārtraukts pēc piedāvājumu iesniegšanas saistībā ar to, ka piedāvātās cenas būs ievērojami lielākas kā pašlaik.

	Komisija skaidro, ka pašvaldībā ir tendence veidot jaunas slēgtas atkritumu konteineru novietnes daudzdzīvokļu mājām, un konteineru novietnes veidot iesaka arī atkritumu apsaimniekošanas uzņēmumi. 8.3.punkta nosacījumi ir jāiekļauj nešķiroto sadzīves atkritumu apsaimniekošanas izmaksās.



Komisija skaidro, ka Nolikumā ietvertās prasības ir mūsdienīgas, izriet no atkritumu apsaimniekošanas labās prakses, veicina normatīvajos aktos noteikto atkritumu apsaimniekošanas mērķu sasniegšanu un ietver klientu intereses. Pašvaldības pastāvīga pieeja aktuālajiem atkritumu apsaimniekošanas pakalpojuma datiem veicinās efektīvāku atkritumu apsaimniekošanas noteikumu ievērošanas kontroli un mazinās administratīvo slogu arī atkritumu apsaimniekotājam  (piem., gatavojot informāciju par noslēgtajiem līgumiem pēc pieprasījuma). Klientu interesēs nav, noslēdzot līgumu, pat neapjaust cik tad patiesībā izmaksā 1 m3 sadzīves atkritumu apsaimniekošana, jo ir daudz papildus pozīciju, kuru izmaksas arī var regulāri mainīties. 

Komisija nesniegs apliecinājumu, ka iepirkums netiks pārtraukts pēc piedāvājumu iesniegšanas saistībā ar to, ka piedāvātās cenas būs ievērojami lielākas kā pašlaik.
Nolikuma 5.1.4.	punktā noteikts, ka “Komisija var jebkurā brīdī pārtraukt Atklātu konkursu, ja tam ir objektīvs pamatojums. Pasūtītājs 3 (trīs) darbdienu laikā pēc tam, kad pieņemts lēmums pārtraukt Atklātu konkursu, sagatavo un publicē publikāciju vadības sistēmā informāciju par Atklāta konkursa pārtraukšanu, norādot lēmuma pieņemšanas datumu un pamatojumu, kā arī savā pircēja profilā nodrošina brīvu un tiešu elektronisku piekļuvi šim lēmumam.”

	3.Attiecībā uz saimnieciski izdevīgākā piedāvājuma noteikšanu kritērijā K6 attiecībā uz nodrošinājumu ar transportlīdzekli ar divdaļīgu kravas nodalījumu ir paredzēts, ka 0 punkti saņem pretendents, ja tas nepiedāvā šādu transportlīdzekli. Savukārt nolikuma 3.5.2.punktā ir noteikts, ka šāds transportlīdzeklis ir jāpiedāvā obligāti. Līdz ar to vai pareizi saprotam, ka, nepiedāvājot šādu transportlīdzekli, pretendenta piedāvājums netiks noraidīts?
	Komisija skaidro, ka, kritērijā K6 varēs iegūt punktus sitācijā, ja jau uz piedāvājuma iesniegšanas brīdi pretendenta īpašumā vai valdījumā būs  transportlīdzeklis/ļi ar divdaļīgu kravas nodalījumu.  Ja pretendents uz piedāvājuma iesniegšanas brīdi iesniedz tikai apliecinājumu par šāda transportlīdzekļa nodrošināšanu ne vēlāk kā 6 mēnešu laikā no līguma abpusējas parakstīšanas dienas, tad Kritērijā K6 saņems “0” punktus, bet piedāvājums nebūs noraidāms.  Ja pretendents neiesniegs ne transportlīdzekļa īpašumā vai valdījumā pierādošus dokumentus, ne arī apliecinājumu par transportlīdzekļa nodrošināšanu 6 mēnešu termiņā, tad viņa piedāvājums tiks noraidīts.


	4. Attiecībā uz saimnieciski izdevīgākā piedāvājuma noteikšanu kritērijā K8 noteikts, ka Pretendents nodrošina piekļuvi personalizēta lietotāja profilam interneta vidē, izmantojot abus piekļūšanas veidus: WEB pārlūku  un bezmaksas aplikāciju. Vai pareizi saprotam, ka šim risinājumam ir jābūt pieejamam un pakalpojuma uzsākšanas dienu, nevis piedāvājuma iesniegšanu?

	Komisija skaidro, ka Pretendents ir pareizi sapratis, ka kritērijā K8 noteiktajam pakalpojumam jābūt pieejamam  uz pakalpojuma uzsākšanas dienu.

	5. Ieinteresētam piegādātājs saistībā ar izsludināto iepirkumu un iepirkuma dokumentos ir radušās šādas neskaidrības:
Finanšu piedāvājuma formā 1.11.pozīcijā “1 m3 sadzīves atkritumu apsaimniekošanas maksas sadārdzinājums par šķiroto sadzīves atkritumu savākšanas laukuma apsaimniekošanu” pasūtītājs ir sniedzis skaidrojumu, ka šajā pozīcijā piedāvājumā jānorāda 0,00 EUR. Savukārt iepirkuma 2.daļas tehniskās specifikācijas 4.lp. 3.rindkopā ir norādīts, ka “Pretendents, nosakot izmaksas Finanšu piedāvājumam, vērtē viena laukuma (īpašumā “Grīvas”, Skārduciemā, Babītes pagastā (kadastra apzīmējums 80480070172)) apsaimniekošanas izmaksas”.

Līdz ar to, lūdzam apstiprināt, ka konkrētā gadījumā attiecībā uz dalību iepirkuma 2.daļā pretendents finanšu piedāvājuma 1.11.pozīcijā var norādīt EUR 0,00
	Komisija skaidro, ka iepirkuma 2.daļas tehniskās specifikācijas 4.lp. 3.rindkopā ir tehniska rakstura kļūda. Komisija apstiprina, ka iepirkuma 2.daļā finanšu piedāvājuma 1.11.pozīcijā norādāmas izmaksas EUR 0,00.


 
